text: Det sidste storkeæg er goldt
  09 juni 2016 kl. 09.30
  Alt tyder på, at det fjerde og sidste æg i storkereden i Smedager er ubefrugtet. Men storkene har det godt, og et ubefrugtet æg er normalt i en rede.
  Der kommer formentlig ikke en fjerde unge i storkereden i Smedager. Det konstaterer Mogens Lange, der er bestyrelsesmedlem i Storkene.dk.
  Det sidste æg i reden får ingen opmærksomhed fra de voksne storke, som har travlt med at fodre de tre unger, og ægget ligger for sig selv.
  - Vi har snakket om de sidste 14 dage, at ægget nok ikke er befrugtet, siger Mogens Lange. Det er æggets farve, der afslører, at det efter alt at dømme er goldt. Et befrugtet æg får en mørk, dyb hvid farve, mens det sidste æg i reden har en gullig, nærmest brun nuance.
  Det er ikke unormalt, at et ud af fire æg er ubefrugtet i en storkerede
  
  - Det tyder på, at det indeholder en æggeblomme, der aldrig har været befrugtet, siger Mogens Lange.
  Et ubefrugtet æg vil ofte blive smidt ud af reden, eller blive jokket ned i reden og dermed blive liggende.
  - Det er ikke unormalt, at et ud af fire æg er ubefrugtet i en storkerede, siger Mogens Lange.
  Han glæder sig over, at de tre storkeunger og deres forældre har det rigtig godt. I weekenden stod det klart, at storkene havde svært ved at finde føde nok til familien.  Medlemmer af Storkene.dk gik i gang med at organisere et fodringsprogram, som betyder, at der nu er regnbueørred på storkenes menu hver dag.
  - Og det virker. Storkene sulter ikke længere, siger Mogens Lange.
  
  